Diari Oficial de la Generalitat Valenciana


Sumari del DOGV 8211, del 12-01-2018 (2017/11440)

RESOLUCIÓ de 28 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 35/17-AIA Sierra Engarcerán.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8211

Data del DOGV
:   12-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11775


Data del document
:   28-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 35/17-AIA Sierra Engarcerán. [2017/11246]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 35/17-AIA Sierra Engarcerán.  
  
«Informe d'impacte ambiental  
Expedient: 35/6271-ZOZ  
Títol: nova línia aèria trifàsica a 20 kV de simple circuit interconnexió L/Albocàsser STR Benassal en suport 936378 i L/Pont ST la Vall d'Alba entre suports 190748-190749, de Sierra Engarcerán (Castelló)  
Promotor: Iberdrola Distribución Eléctrica, SAU.  
Òrgan substantiu: Servei Territorial d'Energia (ATLINE/2016/512/12)  
Localització: Terme municipal de Sierra Engarcerán (Castelló)  
  
Descripció del projecte  
Les línies existents L/19-Pont (procedent de l'STR la Vall d'Alba) i L/05- Albocàsser (procedent de l'STR Benassal), de 20 kV, s'exploten en l'actualitat de manera radial, sense connexió amb altres línies que presenten una font d'alimentació diferent. Aquest esquema de distribució, en cas de defecte en la xarxa, no permet que els consumidors recórreguen a altres línies de subministrament, de manera que es queden sense servei fins a la reparació.  
  
Iberdrola Distribución Eléctrica, SAU, promou una nova línia elèctrica aèria de 20 kV que connecte les línies esmentades, a fi de configurar en anell la xarxa actual, per a així assegurar la qualitat i la continuïtat del servei.  
La nova línia elèctrica tindrà una longitud d'uns 3,6 km i discorrerà pel terme municipal de Sierra Engarcerán (Castelló) aprofitant el traçat de la CV-155. Disposarà de 23 suports metàl·lics en gelosia.  
  
  
Tramitació administrativa  
Amb data 27 de febrer de 2017, s'ha rebut del Servei Territorial d'Indústria i Energia de València, sol·licitud d'avaluació d'impacte ambiental del projecte de línia elèctrica aèria trifàsica a 20 kV, simple circuit, d'interconnexió entre L/Albocàsser STR Benassal en suport 936378 i la L/Pont ST la Vall d'Alba entre els suports 190478-190479, promogut per Iberdrola Distribución Eléctrica, SAU, amb referència ATLINE/2016/512/12. L'òrgan substantiu esmentat comunica, a més, que s'ha dut a terme la informació pública de l'expedient, sense rebre-hi al·legacions i que s'han fet consultes, de les respostes a les quals s'adjunta còpia. L'expedient remés consta de:  
- Document ambiental del projecte.  
- Traçat de les diverses alternatives en format cartogràfic.  
- Informe de l'Ajuntament de Sierra Engarcerán, de 23 de novembre de 2016, de caràcter favorable.  
- Informe del Servei de Carreteres de la Diputació de Castelló (ref. 6529/2016), de caràcter favorable, considerant l'encreuament aeri de la CV-155.  
- Informe de l'Àrea de Gestió del Domini Públic Hidràulic de la Confederació Hidrogràfica del Xúquer, de 9 de gener de 2017, en el qual s'assenyalen les condicions en què ha de dissenyar-se l'encreuament de llits.  
- Informe del Servei de Prevenció d'Incendis Forestals de la Direcció Territorial de Castelló, de 25 de gener de 2017. Considerant que la línia travessa, en part, terreny forestal, s'assenyala la necessitat de tindre en compte el Decret 150/2010, de 24 de setembre, en el tractament de vegetació forestal davall de la línia, així com el Decret 7/2004, de 23 de gener, relatiu a la seguretat en la prevenció d'incendis forestals.  
  
Vist l'àmbit en què es desenvolupa l'actuació, amb data 2 de maig de 2016, es va remetre consulta a la Subdirecció General del Medi Natural i al servei competent en patrimoni cultural, com a òrgans afectats pel projecte, als efectes previstos en l'article 46 de la Llei 21/2013.  
  
La Subdirecció General del Medi Natural ha remés una còpia de la resolució de valoració preliminar de repercussions sobre Xarxa Natura 2000, emesa el 14 d'agost de 2017 per la Direcció General de Medi Natural i d'Avaluació Ambiental, en la qual es determina que el projecte no tindrà efectes apreciables sobre la xarxa esmentada sempre que complisca amb les previsions del Reial decret 1432/2008, de 29 d'agost, i que en conseqüència, no ha de sotmetre's a avaluació detallada dels efectes que puga tindre sobre la Xarxa Natura 2000.  
Es disposa d'elements de judici suficients per a la continuació del procediment d'avaluació d'impacte ambiental simplificada, d'acord amb el que preveu l'article 46 de la Llei 21/2013, de 9 de desembre.  
  
  
Consideracions ambientals  
El projecte es desenvolupa íntegrament en Sierra Engarcerán, en la zona nord-oest del terme municipal. L'origen de la línia elèctrica en projecte se situa al nord del nucli urbà i discorre per l'entorn de la CV-155 (connexió entre Sierra Engarcerán i els Rossildos) fins a arribar a les proximitats del nucli del mas de Cervera. És un entorn de fisiografia muntanyosa amb pendents acusats, en especial, en les proximitats de la carretera esmentada i que s'obri, a l'oest, cap a la vall de la rambla Carbonera (que transcorre en sentit nord-sud), d'orografia més plana i per la qual discorre la CV-15. A pesar del caràcter forestal de la major part de l'àmbit, el terreny es troba abancalat per la seua pretèrita explotació agrícola, i hi persisteix el cultiu de secà bàsicament en les zones més accessibles. En sentit est-oest, discorren diversos barrancs cap a la rambla Carbonera.  
La pràctica totalitat de l'àmbit es troba inclosa en l'espai de la Xarxa Natura 2000 Sierra Engarcerán (LIC ES5223055). No es veuen afectats altres espais naturals protegits, microreserves de flora, reserves de fauna, plans de recuperació o elements naturals d'interés. La vegetació que hi ha és de caràcter forestal en les cotes més elevades de la serra i cultius de secà, en les vessants i zones més planes. Entre la vegetació forestal, predomina el matoll. D'acord amb la BDBCV, es troba present l'hàbitat d'interés comunitari matolls arborescents de Juniperus spp. La fauna està constituïda per espècies ubiques en medis agrícoles, així com aus lligades al medi forestal, entre les quals destaquen una gran varietat de rapaces.  
En els projectes de línies elèctriques, la principal mesura preventiva consisteix en el disseny adequat del traçat. Un extrem de la línia en projecte se situa en les proximitats de l'enclavament del mas de Paula, en un suport de la L/Pont de l'ST la Vall d'Alba. L'altre extrem es localitza en les proximitats del mas de Cervera, on connecta amb L/Albocàsser de l'STR Benassal. Considerant els condicionants tècnics i ambientals del projecte i les característiques de la zona, s'han proposat i analitzat diversos traçats alternatius. En particular, es valora com a alternativa el traçat subterrani. Aquesta opció no resulta possible dissenyar-la al costat del recorregut de la CV-155, ja que es troba delimitada per forts pendents que ho fan inviable. El caràcter forestal dels camins que discorren per la zona i la discontinuïtat que presenten, la necessitat de dur a terme grans moviments de terres en terreny natural amb pendent i les dificultats de manteniment associades a aquesta tipologia de disseny, porten a descartar aquesta opció.  
Se selecciona finalment un traçat pròxim a la carretera CV-155, aprofitant el corredor que aquesta crea. Aquest traçat permet aprofitar un tram d'una línia elèctrica existent (d'aproximadament 1 km) de manera que es redueix la longitud del tram de nova construcció. Evita les zones de major erosió actual i potencial i el pas i proximitat a cims, cornises i terrenys abruptes. Travessa un curs d'aigua d'entitat menor, sense vegetació higròfila. Es preserven les zones de major valor ecològic que han romàs inalterades per la baixa accessibilitat. El pas per zones de fons i mitja vessant contribueix a la integració visual de la línia. La línia no transcorre per zones habitades ni pròxima a nuclis residencials.  
Atenent les característiques del projecte i els hàbitats presents, l'òrgan gestor de Xarxa Natura 2000 ha emés resolució de 14 d'agost de 2017, en la qual conclou que el projecte no tindrà efectes apreciables sobre la integritat del lloc esmentat.  
El traçat no travessa cap camí ramader ni forest d'utilitat pública. S'ha identificat una zona amb rellevància arqueològica al sud de la CV-155. El traçat no s'aproxima al perímetre de protecció associat, de manera que no es preveu cap afecció sobre el patrimoni cultural catalogat.  
Les condicions constructives en la major part del traçat, ubicat sobre el corredor de la carretera CV-155, són favorables i acceptables, encara que de manera puntual, poden presentar-se problemes de tipus litològic i geomorfològic generats pel desnivell topogràfic, per la desigual resistència a l'erosió dels materials i per diferents característiques mecàniques existents en la zona de contacte dels diversos grups de roques. Els suports 20 i 21 presenten dificultat d'accés i un cert pendent, la qual cosa fa recomanable emprar mitjans constructius alternatius.  
La construcció de la línia requereix l'accés fins a la base dels suports aprofitant la xarxa de camins existents. Donada la proximitat a la CV-155, l'accés es fa per mitjà d'aquesta i els camins adjacents. Els moviments de terra es limiten a l'excavació de les fonamentacions dels suports. Al peu de cada suport, es crearà una plataforma de treball, i s'alterara temporalment el terreny sobre el qual s'assenta; no obstant això, no s'hi preveu l'aplec de materials, que es transportaran mitjançant un camió grua per a instal·lar-los directament. En les zones de cultiu, en cas necessari, es travessen els bancals i es procedeix, posteriorment, a descompactar els terrenys.  
S'aplicaran les mesures preventives habituals en obra, que consisteixen en regatge d'aplecs i zones de pas de maquinària, manteniment adequat dels equips i els vehicles, cobriment de la càrrega dels camions, etc. Es prohibeix la reparació o canvi d'oli de la maquinària en zones no destinades a aquest fi, i s'habilitarà, si és el cas, una àrea específica degudament fitada i impermeabilitzada. Tots els residus generats per les obres s'entregaran a un gestor autoritzat. Finalitzades les obres, es restituiran les superfícies afectades a l'estat anterior.  
En fase d'explotació, la presència i funcionament de la línia elèctrica comporta la generació de servituds de pas (franja delimitada per la projecció dels conductors de la línia i incrementada segons reglament) i ocupació (pels suports), que limiten els usos del terreny. El pas del corrent, genera camps elèctrics i magnètics, de baixa magnitud. La presència del cablejat suposa un risc per a l'avifauna, per la qual cosa per a previndre la col·lisió i electrocució d'avifauna, el projecte incorpora les previsions del Reial decret 1432/2008, de 29 d'agost. Donat l'escàs port i cobertura de la vegetació forestal, la faixa de protecció no comporta cap afecció rellevant, excepte en un tram d'uns 116 en què la línia travessa una massa de pi blanc sobre la qual sí que caldrà realitzar l'obertura del carrer de seguretat. El manteniment de la línia no comporta afeccions rellevants associades.  
El pla de vigilància ambiental proposat preveu la supervisió de les obres per a comprovar l'adopció de les mesures preventives i correctores considerades i l'adequada gestió dels residus. Les labors de supervisió esmentades es reflectiran en informes periòdics i en un informe final.  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. La línia té una longitud de poc més de 3 km, disposa només de 23 suports i aprofita en part un traçat existent en desús. El traçat es dissenya aprofitant el corredor creat per la CV-155. La infraestructura incorpora mesures preventives per a minimitzar el risc per a l'avifauna. Com que és de 20 kV, no es requereix maquinària pesada per a executar-lo. No s'estima rellevant la utilització de recursos naturals o la generació de residus. S'adopten les mesures preventives necessàries per a evitar la contaminació i els riscos associats a l'execució del projecte.  
- Ubicació del projecte. L'entorn del projecte és muntanyós, però s'aprofita el traçat de la carretera per a dissenyar el traçat, a manera de corredor d'infraestructures. Els suports es localitzen al costat de camins i límits per a reduir l'afecció sobre el terreny natural. S'aprofiten les zones més accessibles, per l'existència de cultius i camins i la planitud del terreny, i únicament presenten dificultat d'execució 2 suports dels 23. S'evita l'afecció directa als elements de més interés, en particular als jaciments catalogats i hàbitats d'interés. Encara que es travessa un àmbit de la Xarxa Natura 2000, no es preveu cap afecció sobre la integritat del lloc.  
- Característiques de l'impacte potencial. Les afeccions previstes estan limitades a la franja necessària per a les obres i no hi ha elements sensibles en l'entorn (excepte el que s'indica en el punt anterior), per la qual cosa els impactes seran poc rellevants i de curta duració, així com reversibles. Com a impacte positiu, cal esmentar la millora en la qualitat i la seguretat del subministrament elèctric.  
  
Consideracions jurídiques  
El projecte de línia elèctrica aèria a 20 kV i longitud superior a 3 km (dels quals menys de 2 km coincideixen amb l'àmbit de la Xarxa Natura 2000) constitueix d'acord amb les previsions de la Llei 21/2013, de 9 de desembre, un supòsit d'avaluació d'impacte ambiental simplificada (article 7.2.a, ja que queda inclòs en l'annex II d'aquesta (grup 4.b). L'expedient ha seguit el procediment segons queda regulat en el capítol I, títol II de la Llei 21/2013.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta el següent:  
  
Informe d'impacte ambiental  
Primer  
Estimar que el projecte de nova línia aèria trifàsica a 20 kV de simple circuit d'interconnexió entre L/Albocàsser STR Benassal en suport 936378 i la L/Pont ST la Vall d'Alba entre suports 190748-190749, promoguda per Iberdrola Distribución Eléctrica, SAU, en el terme municipal de Sierra Engarcerán (Castelló), no té efectes significatius sobre el medi ambient, sempre que s'ajuste a les previsions del projecte i del document ambiental, als termes i condicions previstos en aquest informe i sense perjudici de l'obtenció prèvia de les autoritzacions sectorials que s'hi apliquen. Com a condicions addicionals a les previstes en el document ambiental, s'incorporaran al projecte les següents:  
  
- S'observa l'existència d'una senda camp a través, que es prolonga des de la ubicació del suport 23 fins a les proximitats del suport 22, que dista d'aquest uns 90 m. Donat l'escàs pendent, resulta possible prolongar-la fins a la base del suport 23 mitjançant el pas dels vehicles i equips camp a través, sense obertura d'un nou accés utilitzant mitjans mecànics, mètode que s'ha d'emprar per al trasllat dels materials i l'execució de la infraestructura.  
- Al contrari, les condicions de distància fins als accessos existents i de pendent de la zona en què es localitzen els suports 20 i 21, fan necessari descartar l'obertura de nous accessos rodats. S'empraran, per tant, helicòpters per a executar-los.  
- L'execució del suport 19 es durà a terme aprofitant l'esplanació adjacent a la base d'aquest existent al costat de la carretera CV-155.  
  
- Donat el caràcter forestal de l'àmbit, són aplicables les normes de seguretat en prevenció d'incendis forestals en l'execució de les obres i durant els treballs de manteniment que estableix el Decret 7/2004, de 23 de gener.  
- Encara que la vegetació és majoritàriament arbustiva i d'escàs port i cobertura, s'observa la presència d'exemplars arboris que poden interferir amb l'explotació adequada de la línia. El carrer de seguretat previst en projecte, ha de fer-se de manera selectiva, d'acord amb les previsions del Decret 150/2010, de 24 de setembre.  
- Es preveu en el document ambiental la possibilitat d'eliminar mitjançant crema els residus vegetals generats per la tala o el desbrossament. No es considera adequada aquesta pràctica, la qual cosa s'ha de gestionar a través d'empreses autoritzades.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que, si és el cas, procedisquen en via administrativa o judicial davant de l'acte, si pertoca, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el DOGV, no s'ha procedit a l'autorització del projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.  
  
València, 23 d'octubre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de novembre de 2017.- El director general de Medi Natural i d'Avaluació Ambiental: Antoni Marzo i Pastor.